**भारत सरकार**

**रसायन एवं उर्वरक मंत्रालय**

**औषध विभाग**

**राज्‍य सभा**

**तारांकित प्रश्‍न संख्‍या 27**

**दिनांक 06 दिसम्‍बर, 2013 को उत्‍तर दिए जाने के लिए**

**जन औषधि स्‍टोर**

**\*27: श्री नतुजी हालाजी ठाकोर**

 क्या **रसायन और उर्वरक मंत्री** यह बताने की कृपा करेंगे किः

(क) ‘जन–औषधि मेडिकल स्‍टोर’ योजना की शुरूआत कब की गई थी;

(ख) सरकार द्वारा लोगों को सस्‍ती दरों पर दवाएं और औषधियां उपलब्‍ध कराने के लिए देश भर में जन-औषधि मेडिकल स्‍टोर खोले जाने के लिए क्‍या उपाय किए गए हैं;

(ग) देशभर में इन स्‍टोरों के खोले जाने की चरणबद्ध अवधि कब समाप्‍त होने जा रही है; और

(घ) गुजरात में जिला-वार अभी तक कितने ऐसे स्‍टोर खोले गए हैं?

**उत्‍तर**

**रसायन और उर्वरक मंत्रालय में राज्‍य मंत्री (स्‍वतंत्र प्रभार) तथा सांख्‍यिकी और कार्यक्रम कार्यान्‍वयन मंत्रालय में राज्‍य मंत्री (स्‍वतंत्र प्रभार) (श्री श्रीकांत कुमार जेना)**

 (क) से (घ) : एक विवरण सदन के पटल पर रख दिया गया है।

\*\*\*\*\*\*

**दिनांक 6.12.2013 के राज्‍यसभा तारांकित प्रश्‍न संख्‍या \*27 के भाग (क) से (घ) के उत्‍तर में उल्‍लिखित विवरण**

1. जन औषधि स्‍टोर (जेएएस) के माध्‍यम से वहनीय मूल्‍यों पर गुणवत्‍तायुक्‍त जेनरिक दवाइयां उपलब्‍ध करवाने हेतु नवम्‍बर, 2008 में औषध विभाग द्वारा जन औषधि योजना शुरू की गई थी।
2. जन औषधि स्‍टोर (जेएएस) उन राज्‍यों में खोले गए हैं जहां राज्‍य सरकारों ने सरकारी अस्‍पतालों के परिसर में जगह आवंटित करने में अपनी सहायता और सहयोग दिया है और ऐसे स्‍टोरों का प्रबंध संचालन करने के लिए एजेंसियों की भी पहचान की है। अब तक पंजाब (24), दिल्‍ली (4), हरियाणा (4), राजस्‍थान (53), आंध्र प्रदेश (3), ओडिशा (21), पश्‍चिम बंगाल (3), उत्‍तराखंड (5), चंडीगढ़ (3), जम्‍मू व कश्‍मीर (4), हिमाचल प्रदेश (10) और झारखंड (24) राज्‍यों में 158 जेएएस खोले जा चुके हैं। 30 नवम्‍बर] 2013 की स्‍थिति के अनुसार इनमें से केवल 76 जेएएस कार्यरत हैं। दिनांक 8.8.2013 को अनुमोदित की गई नई कारबार योजना के अंतर्गत औषध विभाग ने 12वीं पंचवर्षीय योजना अवधि के दौरान 3000 जन औषधि स्‍टोर खोलने की परिकल्‍पना की है। ओडिशा और उत्‍तर प्रदेश राज्‍यों में स्‍टोर खोलने के लिए इच्‍छुक न्‍यासों / समितियों / फार्मासिस्‍टों से रूचि की अभिव्‍यक्‍ति आमंत्रित की गई है।

(ग) नई कारबार योजना के अनुसार वित्‍तीय वर्ष 2013-14, 2014-15, 2015-16 और 2016-17 में क्रमश: 500, 750, 1000 और 750 स्‍टोर खोलने का प्रस्‍ताव किया गया है।

(घ) गुजरात राज्‍य में अब तक कोई भी जेएएस नहीं खोला गया है।

\*\*\*\*\*\*